text: Medie: Privatjet fløj syg prins Henrik hjem fra Egypten
  29 januar 2018 kl. 16.37
  Ifølge mediet check-in.dk landede et fly ejet af Danfoss med prins Henrik om bord i København søndag klokken 17.40. Flyet var lettet fra Sønderborg Lufthavn dagen inden.
  Det skal angiveligt have været et fly ejet af Danfoss, som søndag fløj prins Henrik fra Sharm el-Sheikh i Egypten til København. Det skriver mediet check-in.dk.
  Søndag aften oplyste kongehuset i en pressemeddelelse, at prins Henrik er blevet indlagt på Rigshospitalet. Indlæggelsen er sket i forlængelse af sygdom opstået i Egypten.
  De kommende dage vil den 83-årige prins gennemgå en række undersøgelser.
  Flyet, som ifølge check-in.com har fløjet prinsen til Danmark, er af typen Dassault Falcon 8X med rutenummer 6I2349. 
  Ifølge flightradar24.com lettede jetflyet fra Sønderborg Lufthavn lørdag eftermiddag.
  Den fem timer og ni minutter lange flyvetur fra Egypten til Danmark fandt sted søndag eftermiddag. Flyttet lettede fra Sharm el-Sheikh klokken 13.31 og landede i København 17.40. 
  Kongehuset vil ikke be- eller afkræfte oplysningerne om, at prinsen skulle være blevet fløjet hjem i Danfoss-flyet. 
  Fra presseafdelingen lyder det, at man ikke for nuværende har yderligere kommentarer, end det der blev sendt ud i pressemeddelelsen søndag. 
  Ritzau forsøger at på oplysningerne bekræftet hos Danfoss. 
  Flyet er opført med Danfoss A/S som ejer, skriver check-in.dk. Den danske industrikoncerns bestyrelsesformand og medejer Jørgen Mads Clausen har igennem mange år været en nær ven af kongehuset.
  Falcon-flyet er indrettet med plads til 14 siddende passagerer. 
  Derudover kan det også laves til en udgave med plads til syv personer i komfortable senge. Flyet er desuden udstyret med satellittelefon, wi-fi og forskellig elektronisk udstyr.
  